**A MAGYAR KULTÚRA NAPJA**

Bécs, Collegium Hungaricum, 2018. I. 22.

A kultúra azon szellemi értékek összessége, mely magába foglalja a tudást, a vélekedést, a művészeteket, az erkölcsöt, a jogot és a szokást, és minden olyan képességet és magatartást, amit közösség tagjaként sajátít el az ember.

 Németh László szerint a kultúra „nem tudás, nem művészi produkció, hanem életet szabályozó elv, amely egy embercsoport minden tagjának belső mágnese, irányítója”. Ez a kultúrafelfogás messze túlmutat a szűkebb értelemben vett „kulturális kérdések” körén, s a sorskérdések részévé válik: egy nemzet azonosságtudatának meghatározója.

 Én az Illyés Gyula-féle ötágú síp hatodik ágából, az erőtlenül szóló burgenlandiból bújtam elő.

 Ez a síp nem szólt mindig sápadtan. Tudvalevő, hogy Burgenland nevezetes fiai még nem Burgenlandban születtek, csak visszamenőleg váltak ottanivá: először Burgenlandnak kellett Nyugat-Magyarország elcsatolt területeiből 1921-ben a saint-germain-i békeszerződés következtében, az antant hatalmak hozzájárulásával létrejönnie. A meghúzott határvonalak azonban nem jelenthették és nem jelenthetik a magyar kultúra, a magyar szellemi élet feldarabolását.

 Nyugat-Magyarországon már a XVI-XVII. században pezsgő kultúrális élet folyt, gondoljunk csak a Batthyány grófok németújvári birodalmára, vagy a kismartoni Esterházy hercegi udvarra. Mint muzsikus, elsősorban a zenekultúráról fogok beszélni. Az egyetemes műveltségű barokk herceget, Magyarország nádorát, a törökverő hőst, Esterházy Pált, aki 1635-től 1713-ig élt, költőként és zeneszerzőként is számon tartjuk. Kortársai feljegyezték: nagyszerű virginál- és csembalójátékos, valamint kitűnő táncos volt Paulus Palatinus Princeps, ahogy a nevét latinosan használta.

 Kismartonban, azaz a mai tartományi székhelyen, Eisenstadtban a kultúra ápolását utódai is folytatták. Udvarukban élt és alkotott a XVIII. sz-ban Joseph Haydn is, aki négy Esterházy herceg szolgálatában fejtette ki hatalmas munkásságát.

 A XIX. század két magyar nemzeti romantikus zeneszerzője származott a mai Burgenland területéről: Mosonyi – eredeti nevén Brand – Mihály és a világ hírhedett zenésze, Liszt Ferenc. Szintén e tájék szülötte a XX. század jelentős alkotója, a nemrég, 2005-ben, 103 éves korában elhunyt Takács Jenő, aki életmódját tekintve – éppúgy, mint Liszt – világpolgár volt. Otthonosan mozgott a nagyvilág hangversenytermeiben, különféle művészek társaságában – s mindenütt a magyarok, s a magyar kultúra jó hírnevét öregbítette. Mosonyi, Liszt és Takács számára Magyarország jelentette a hazát. Mindhármuk tevékenységén és alkotóművészetén jelentős nyomot hagyott a magyar nemzethez, s a magyar kultúrához való kötődés.

 Megtanulhattuk tőlük, hogy a kultúra nem tudás, hanem szenvedély. Az ön- és közalakítás szenvedélye.

 Európában a vörös és fehér materializmus által a zsigeri szükségleteire lealacsonyított, önállótlanná nyomorított, kiszolgáltatott tömeg értékrendszere, önbecsülése és közösségi összetartó ereje megrokkant. Rombolni könnyű, építeni nehéz. Különösen érvényes ez a kultúrára, melyet – Kodály szavaival – „nem lehet örökölni. Az elődök kultúrája egy-kettőre elpárolog, ha minden nemzedék újra meg újra meg nem szerzi magának. Csak az a mienk igazán, amiért megdolgoztunk, esetleg megszenvedtünk”.

 Ma a kultúra képviselőinek sokszor sziszifuszi munkát kell végezniük, mert a szellem napvilága helyett a gátlástalan, új és régi ragadozóknak, az ú. n. politikai korrektség helytartóinak egyre fokozódó erőszakossága, színvonaltalan, szüntelen mesterkedése szellemi-lelki sivataggá teszi az egész világot. Ebben az értelemben is idézhetők Nagy Gáspár szavai:

„Nagyon kellemetlen

bizonyos dolgokról beszélni,

viszont legalább ilyen kellemetlen

bizonyos dolgokról hallgatni.”

 Idegen földön, kisebbségi, vagy szórvány létben a magyar kultúrát megőrizni hihetetlenül nehéz. De ha nem tartjuk elevenen fokozott figyelemmel és különös gondossággal, megszűnhetünk magyarok lenni, mielőtt másvalamivé válnánk.

 Köszönöm megtisztelő figyelmüket!

Dr. Radics Éva